**INDOKOLÁS**

**a** **vásárok és piacok működéséről szóló 34/1995. (X.26.) önkormányzati rendelet módosításáról szóló önkormányzati rendelethez**

A Vásárcsarnok felújítása során az ideiglenes időszak alatt az eredeti ütemtervtől eltérően az I. csarnokban folyó munkálatok elkezdésével egyidejűleg a fejépületet üzemeltetés céljából nem tudja használatba venni, illetve a szabadtéren felállított 500 m2-es sátrat is (tervtől eltérően) le kell bontani. Ezáltal az asztalbérlők és az I. csarnokból átköltöztethető üzletek bérlői jelentős területcsökkenést szenvednek, ami nagyban kihat a realizálható forgalmukra is. Ezen üzletek és a nagyobb, asztalokon értékesítő kereskedők alkalmazottjaik foglalkoztatását továbbra is biztosítani szeretnék, vállalva ezzel a terheket. Mivel a Vásárcsarnokban megjelenő termékkínálat sokszínűsége jelentősen csökken (az I. csarnok üzletei bezárni kényszerülnek: lángos, pékségek, tejtermék, húsosok egy része, vetőmag bolt), ezért a piacot látogató vásárlók egy részének kiesésével kell számolni.

Fentiek indokolják a bérleti díjak, illetve a helypénzek csökkentését a II. ütem kezdetétől a kivitelezés végéig, amelyet a vásárok és piacok működéséről szóló 34/1995. (X.26.) önkormányzati rendeletben (a továbbiakban: Rendelet) szükséges rögzíteni.

A Rendeletben szükséges továbbá lekövetni az árusítási körülményeknek a felújítás következő ütemében történő módosulását (rendelkezésre álló helyek csökkenése), a Rendelet mellékletében pedig a piac helyének, illetve a zsibvásár helyének és idejének változását a felújítás következő ütemében.

**1. §**

A helypénzek csökkentésének mértékét és időtartamát rögzíti a helypénzt fizető, asztalokról árusító kereskedők esetében.

**2. §**

A felújítás következő ütemében rendelkezésre álló kisebb árusítási hely miatt a napijeggyel árusítóknak kevés üres hely áll majd rendelkezésre. Ez teszi indokolttá annak a szabálynak a bérletesek szempontjából történő rögzítését, hogy ha a bérelt hely használója az árusító helyét a nyitást követő 2 órában nem foglalja el, helyét aznapra elveszti, továbbá a bérelt helyén felüli helyekért napi helypénzt köteles fizetni.

**3. §**

A bérleti díjak csökkentésének mértékét és időtartamát rögzíti a bérleti szerződéssel rendelkező üzletek, pavilonok esetében.

**4. §**

A helyhiány teszi szükségessé annak a rögzítését, hogy a bérletes abban az esetben tárolhat árut a bérelt helyen zárás után, ha a következő nyitvatartási napon is árusít rajta.

**5. §**

A II. csarnokban rendelkezésre álló kisebb hely, valamint a csarnok műszaki megoldásai indokolják, hogy az üzemeltető előzetes hozzájárulása nélkül ne lehessen felépítményt, állványt, hirdető- és megállító táblát, molinót elhelyezni.

**6. §**

A rendelet mellékleteinek módosításaira utal.

**7. §**

A szövegcserés módosítások közül az a) pont a hatályon kívül helyezendő 3. mellékletre utaló szabályt módosítja. A b) pontot a szelektív tárolók kialakítása és kötelező használata indokolja. A c)-d) pontban a Vásártér megszüntetése miatt kell rögzíteni az élőállat bevitelére és árusítására rendelkezésre álló helyeket.

**8. §**

A hatályon kívül helyező rendelkezések a termékkörök bővítését célozzák, korábbi, indokolatlan tiltó szabályok megszüntetésével. A 3. melléklet (Vásárcsarnokban lévő üzletek és pavilonok üzletköreinek felsorolása) hatályban tartása indokolatlan a termékkörök elhelyezésének az átmeneti időszak alatti megváltozása miatt.

**9. §**

A rendelet hatályba lépését tartalmazza, amely összhangban van a felújítás következő ütemének kezdetével.

**1. melléklet**

A tervezet alapján a Rendelet 1. mellékletében a piacnak a Szombathely Városi Vásárcsarnok épületének felújítása alatti átmeneti időszakra vonatkozó helyszíne módosításra kerül, miután a 6615/29 hrsz-ú Vásártéren a III. építési ütemmel egyidejűleg parkolók kialakítása indul meg, így az már nem lesz a piac helyszíne.

A III. építési ütemben a zsibvásár megszervezése a Vásárcsarnok területén a fejépület átadását követően válik lehetővé, ennek és a zsibvásárok azt követő időpontjának rögzítése is szükséges a Rendelet 1. mellékletében.

**2. melléklet**

A Rendelet 2. melléklete tartalmazza a bérleti díjak és a helypénzek összegét, a jelenlegi üzlet- és asztal kiosztásnak megfelelően. Az új ütemben, a II. csarnokban más lesz az üzlet- és asztal kiosztás, amely így módosításra kerül a mellékletben, az összegeket nem érintve.